A Tanács határozata

(2004. április 29.)

a Közös Kézikönyv módosításáról

(2004/574/EK)

AZ EURÓPAI UNIÓ TANÁCSA,

tekintettel a határellenőrzések és a határőrizet végrehajtására vonatkozó egyes részletes rendelkezések és gyakorlati eljárások végrehajtási hatásköreinek a Tanács részére történő fenntartásáról szóló, 2001. április 24-i 790/2001/EK tanácsi rendeletre [1],

tekintettel az Olasz Köztársaság kezdeményezésére,

mivel:

(1) Figyelembe véve a tagállamok külső határainál a beutazás megtagadása terén elért összehangolás szintjét, kívánatos, hogy előre meghatározhatóak legyenek azon okok, amelyek a külföldi állampolgár beutazásának megtagadására irányuló határozathoz vezetnek. Ezért szükség van egy, a beutazás megtagadására vonatkozó egységes formanyomtatvány használatára, amely tartalmazza az elutasítás lehetséges okainak osztályozását, továbbá az érintett külföldi állampolgár útlevelében fel kell tüntetni az elutasítás okát vagy okait. Ezért ennek megfelelően módosítani kell a Közös Kézikönyvet [2]. A nemzeti jogban lehetőséget kell biztosítani a beutazás megtagadására irányuló határozat elleni fellebbezésre.

(2) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és a határozat vagy annak alkalmazása számára nem kötelező. Mivel e határozat az Európai Közösséget létrehozó szerződés harmadik része IV. címének rendelkezései szerinti schengeni vívmányokra épül, Dánia – az említett jegyzőkönyv 5. cikkének megfelelően – a határozat Tanács általi elfogadásától számított hat hónapon belül dönt arról, hogy saját nemzeti jogába átülteti-e a határozatot.

(3) Izland és Norvégia tekintetében e határozat az Európai Unió Tanácsa, valamint az Izlandi Köztársaság és a Norvég Királyság közötti, e két utóbbi államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás [3] értelmében a schengeni vívmányok azon rendelkezéseinek továbbfejlesztését képezi, amelyek az említett megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [4] 1. cikkének A. pontjában említett területre vonatkoznak.

(4) E határozat a schengeni vívmányok azon rendelkezéseinek továbbfejlesztését képezi, amelyek alkalmazásában az Egyesült Királyság a Nagy-Britannia és Észak-Írország Egyesült Királyságának a schengeni vívmányok egyes rendelkezései alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozattal [5] összhangban nem vesz részt; ennélfogva az Egyesült Királyság nem vesz részt e határozat elfogadásában, és a határozat vagy annak alkalmazása számára nem kötelező.

(5) E határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország az Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozattal [6] összhangban nem vesz részt; ennélfogva Írország nem vesz részt e határozat elfogadásában, és a határozat vagy annak alkalmazása számára nem kötelező.

(6) E határozat a csatlakozási okmány 3. cikkének (1) bekezdése értelmében a schengeni vívmányokra épülő vagy ahhoz egyéb módon kapcsolódó jogi aktusnak minősül,

ELFOGADTA EZT A HATÁROZATOT:

1. cikk

A Közös Kézikönyv II. része az alábbiak szerint módosul:

1. az 1.4.1. pont vége a következő mondattal egészül ki:

"E célból ki kell tölteni és az érintett külföldi állampolgárnak át kell adni a 16. mellékletben feltüntetett, a határon történő beutazás megtagadására vonatkozó egységes formanyomtatványt.";

2. Az 1.4.1a. pont helyébe a következő szöveg lép:

"1.4.1a. A beutazás megtagadásakor az ellenőrzést végző tiszt beléptető bélyegzőt helyez el az útlevélben, amelyet kitörölhetetlen fekete tintával kereszt alakban áthúz, és jobb oldalára kitörölhetetlen tintával odaírja a beutazás megtagadásának okát vagy okait jelző betűt vagy betűket a 16. mellékletben feltüntetett, a határon történő beutazás megtagadására vonatkozó egységes formanyomtatványnak megfelelően."

2. cikk

A Közös Kézikönyv – 16. mellékletként – az e határozat mellékletében feltüntetett, a határon történő beutazás megtagadására vonatkozó egységes formanyomtatvánnyal egészül ki.

3. cikk

Ezt a határozatot 2004. június 1-jétől kell alkalmazni.

4. cikk

Ennek a határozatnak a tagállamok a címzettjei az Európai Közösséget létrehozó szerződésnek megfelelően.

Kelt Luxembourgban, 2004. április 29-én.

a Tanács részéről

az elnök

M. McDowell

[1] HL L 116., 2001.4.26., 5. o.

[2] HL C 313., 2002.12.16., 97. o. A legutóbb a 2004/466/EK határozattal (HL L 157., 2004.4.30., 136. o.) módosított kézikönyv.

[3] HL L 176., 1999.7.10., 36. o.

[4] HL L 176., 1999.7.10., 31. o.

[5] HL L 131., 2000.6.1., 43. o.

[6] HL L 64., 2002.3.7., 20. o.

--------------------------------------------------

MELLÉKLET

16. melléklet

A beutazás megtagadására vonatkozó egységes formanyomtatvány

+++++ TIFF +++++

+++++ TIFF +++++

--------------------------------------------------